

**CityEX d.o.o.,**Donje Svetice 40**,**10 000 Zagreb, Hrvatska**,**OIB 99406899243**,**T + 385 1 2362 777**,**F + 385 1 2362 770

**Hrvatska agencija za poštu i**

**elektroničke komunikacije - HAKOM**

**R. F. Mihanovića 9.**

**10110 Zagreb**

**Datum: 20.03.2013**

**Predmet: Javna rasprava o Priručniku za računovodstveno razdvajanje**

Poštovani,

temeljem objavljene javne rasprave o Priručniku za računovodstveno razdvajanje i troškovno računovodstvo dostavljamo naše primjedbe.

1. Mišljenja smo da bi u naslovu samog dokumenta trebalo biti jasno naznačeno da se radi o računovodstvenom razdvajanju i troškovnom računovodstvu **davatelja poštanske univerzalne usluge**.
2. Obzirom na Zakon o poštanskim uslugama i odredbe koje se odnose na temu iz naslova Priručnika, nije sasvim jasna svrha donošenja Priručnika, zakonska osnova na kojoj počiva njegovo donošenje, odnosno značenje koje Priručnik ima. Upitno je, također, koja je zakonska snaga predmetnog dokumenta, u odnosu na odredbe članka 47. Zakona o poštanskim uslugama.

Predlažemo da na osnovu tog Priručnika, dopunjenog i u potpunosti dorađenog, HAKOM **donese prijedlog Odluke** iz članka 47. stavka 7. Zakona o poštanskim uslugama i o istome pokrene javnu raspravu.

1. Pojedine točke Priručnika nemaju karakter odluke i naloga, već prijedloga i sugestije, što ostavlja veliki prostor za slobodnu interpretaciju. Tako, u točki 1.3.1. HAKOM **predlaže**, a

HCA **se čini** primjerenijim, u točki 1.4. HAKOM **predlaže**, u točki 3.2.b. HAKOM **predlaže,** u točki 3.4. troškovni centri **mogu se** grupirati itd. Upitno je postoji li obveza davatelja univerzalne usluge da prihvati prijedloge, odnosno što se događa ako davatelj usluga ne prihvati prijedloge i ako obavi računovodstveno razdvajanje po sasvim drugačijim kriterijima i uvjetima.

1. Podjela usluga iz točke 3.7., u grupi I Univerzalna usluga, podrazumijeva da su preporučene pošiljke i pošiljke s označenom vrijednosti ograničene na dimenzije pismovnih pošiljaka. Zakon o poštanskim uslugama u tom je dijelu doživio promjene, te je u odnosu na prethodni iz definicije preporučenih pošiljaka i pošiljaka s označenom vrijednosti izbačeno ograničenje koje ih je izravno povezivalo samo s pismovnim pošiljkama.
2. U podjeli usluga iz točke 3.7. ponavlja se, kao i u drugim dokumentima koji se odnose ili imaju izvorište u davatelju univerzalne poštanske usluge, isticanje dopisnice kao zasebne vrste poštanske usluge. Za takvo što nema nikakvog opravdanja niti u direktivama EU, niti u Zakonu o poštanskim uslugama, te smo mišljenja da bi s takvom praksom konačno trebalo prestati.
3. Nismo stekli dojam da će se na predloženi način uvođenja računovodstvenog razdvajanja i troškovnog računovodstva moći dobiti izvješća i izračuni kojima će se moći pratiti relevantni podaci sukladno zonama u obavljanju univerzalne poštanske usluge, kako je to definirao davatelj univerzalne poštanske usluge. Mišljenja smo da bi podjela usluga iz točke 3.7. trebala u potpunosti pratiti stvarnu podjelu i obavljanje usluga od strane davatelja univerzalne usluge, pa tako voditi računa i o ustrojenim zonama uštede. U suprotnom će rezultati računovodstvenog razdvajanja biti imaginarne veličine dobivene iz stvarnih podataka, koji su modelirani prema modelu koji ne postoji u stvarnosti.

Tema iz naslova predmetnog Priručnika otvara mnoga do sada neodgovorena pitanja. Tako npr. ostaje i dalje nejasno kako i na koji način se u nedostatku računovodstvenog razdvajanja i troškovnog knjigovodstva određuju cijene i popusti na univerzalnu poštansku uslugu ? Kako i na koji način se određuje cijena pristupa poštanskoj mreži davatelja univerzalne usluge ? Kada će biti donesena Odluka iz članak 47. stavka 7. Zakona ? Da li nedonošenje spomenute odluke oslobađa HP od računovodstvenog razdvajanja i troškovnog računovodstva, unatoč obvezama iz zakonskih rješenja unatrag 8 i više godina ?

Nadamo se da će naše primjedbe biti dobar prilog za poboljšanja i unapređenja po pitanju računovodstvenog razdvajanja i troškovnog računovodstva, te da će pomoći HAKOM – u da uspješno riješi sve izazove koji proizlaze iz navedene teme.

S poštovanjem,

 Ivan Matošić

 predsjednik Uprave